Ylöjärveläisen Juha Käkelän ura moottorisaha-taiteilijana alkoi pilalle menneestä savusauna-projektista. Ei tullut hirsimökkiä, ei savusaunaa, mutta alkoi uusi ura.

– Olin siinä työttömänä, sohvalla makoilin ja mietin, että mitä tässä pitäisi tehdä. Sain käytetyn mottorisahan lahjaksi ja kummisedältä tukkipinon. Minun piti ruveta tekemään hirsimökkiä, savusaunaa itselleni takapihalle. Ekasta tukista tuli hanhi ja se vei sitten ihan mennessään.

Siitä on tultu pitkälle, sillä Juha Käkelä voitti elokuussa moottorisahaveistossa Suomen mestaruuden. Sahalastujen lentäessä, hän sanoo olevansa keskellä parasta paikkaa, missä ihminen voi olla.

– Osasin tehdä pajupillin ennen kuin osasin kirjoittaa yhtään sanaa. Koulussakin puukässyt oli hyvät, oli ysiä ja kymppiä kässyt ja musiikki, muut ei niin kauheasti kiinnostanut, mutta hyvä, että jotain löytyi minullekin.